UFC prezidenti Habib — Konor 2 haqida: Bu ishni amalga oshirish uchun Habibga jiddiy bosim o‘tkazaman

UFC prezidenti Deyna Uayt yengil vazn toifasida promoushen chempioni Habib Nurmagomedovni oktagonga qaytarish uchun harakat qilib ko‘rishini ma’lum qildi.

Men Habib bilan uchrashaman. O‘ylashimcha, u yana jang qilishi kerak. U Getji bilan nimalar qilganini ko‘ring, har bir raqibini qay ahvolga solganini eslang.
U yana Konor bilan jang qilishi uchun unga jiddiy bosim o‘tkazaman. Konorga bo‘lgan shaxsiy qarashingizdan qat’i nazar. Ayni damda Makgregor har safargidan-da diqqatli.
Bu o‘sha avvalgi Konormi yoki yo‘q, bilmayman, biroq u keyingi yilda o‘yinda bo‘lsa, nega endi Konor — Habib jangini yana bir bor o‘tkazmasligimiz kerak?
Deyna Uayt, UFC prezidenti
Eslatib o‘tamiz, 24-oktabr kuni Abu-Dabidagi (BAA) “Jangchilar oroli”da bo‘lib o‘tgan musobaqa asosiy jangida Habib Nurmagomedov va Jastin Getji o‘zaro to‘qnash keldi. Unda rossiyalik sportchi ikkinchi raundda raqibiga bo‘g‘ish usulini qo‘llab g‘alaba qozondi. Jangdan keyin Habib faoliyatini yakunlashini ma’lum qildi.
Shundan keyin Uayt bir necha bor Habibning qaytishiga ishonchi komil ekanini aytdi.
Habib Nurmagomedov va Konor Makgregor o‘rtasidagi dastlabki jang 2018-yilning oktabr oyida bo‘lib o‘tgandi. Jangning to‘rtinchi raundida Habib raqibiga og‘ritish usulini qo‘llab, g‘alaba qozongandi.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!